**Likumprojekta “Grozījumi likumā “Par policiju”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekts “Grozījumi likumā “Par policiju”” (turpmāk – likumprojekts) paredz, likuma “Par policiju” 12. pantā ietverto policijas darbinieka tiesību papildināšanu ar tiesībām nogādāt personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties, vai orientēties, vai var nodarīt kaitējumu apkārtējiem vai pašas sev, uz iestādēm, kas sniedz atskurbšanas pakalpojumus (turpmāk – atskurbtuve); preventīvi novērst vardarbību ģimenē, draudus personas dzīvībai, brīvībai vai veselībai un varbūtību, ka draudi varētu turpināties, kā arī ar tiesībām izmantot masu informācijas līdzekļus un sociālos tīklus, lai noskaidrotu tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi, tai skaitā katastrofu gadījumos. Likumprojektā noteiktais regulējums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta 2016. gada 9. augusta protokollēmuma Nr. 39 41.§ (TA-231) “Informatīvais ziņojums “Par sadarbības rezultātiem ar pašvaldībām par atskurbšanas pakalpojumu sniegšanu, par pašvaldību praksi minētā pakalpojuma sniegšanā un priekšlikumiem turpmākai rīcībai šajā jomā”” (turpmāk – Ministru kabineta 2016. gada 9. augusta protokollēmums) 3. punkts paredz Iekšlietu ministrijai līdz 2017. gada 30. decembrim izvērtēt nepieciešamību izdarīt grozījumus likumā “Par policiju”, lai precizētu policijas darbinieku (t.sk. pašvaldības policijas un ostas policijas darbinieku) kompetenci nogādāt atskurbtuvēs personas, kuras alkoholisko un citu apreibinošu vielu lietošanas rezultātā atrodas bezpalīdzības stāvoklī.
2. Ministru kabineta 2017. gada 7. novembra sēdes protokollēmuma Nr. 55 38.§ (TA-637) “Informatīvais ziņojums “Par personas datu publiskošanu katastrofu situācijās”” 2.1. apakšpunkts paredz Iekšlietu ministrijai izstrādāt grozījumus likumā “Par policiju”, lai nodrošinātu iespēju katastrofu gadījumos neidentificēto cietušo un mirušo personu datu publicēšanu identificēšanas nolūkos, un iekšlietu ministram sagatavoto likumprojektu ne vēlāk kā līdz 2019. gada 1. janvārim normatīvajos aktos noteiktā kārtībā iesniegt izskatīšanai Ministru kabinetā.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ministru kabineta 2016. gada 9. augusta protokollēmuma 3. punktā dots uzdevums, Iekšlietu ministrijai izvērtēt policijas darbinieku (t.sk. pašvaldības policijas un ostas policijas darbinieku) kompetenci nogādāt atskurbtuvēs personas, kuras alkoholisko un citu apreibinošo vielu lietošanas rezultātā atrodas bezpalīdzības stāvoklī.

Iekšlietu ministrija ir izvērtējusi spēkā esošo normatīvo regulējumu, un secinājusi, ka saskaņā ar likuma “Par policiju” 10. panta pirmās daļas 3. punktu policijas pienākums ir sniegt neatliekamo palīdzību personām, kuras atrodas bezpalīdzības stāvoklī, arī tad, ja tās reibuma stāvoklī zaudējušas spēju patstāvīgi pārvietoties vai var nodarīt kaitējumu apkārtējiem vai pašas sev. Likuma “Par policiju” 12. panta pirmās daļas 9. punkts noteic, ka policijas darbiniekiem ir tiesības nogādāt ārstniecības iestādēs vai mājoklī personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties vai orientēties vai var nodarīt kaitējumu apkārtējiem vai pašas sev, bet, ja tas nav iespējams, – nogādāt tās policijas iestādē un turēt tur speciāli iekārtotās telpās līdz atskurbšanai, bet ne ilgāk par 12 stundām.Minētā norma paredz, ka gadījumos, kad personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties vai orientēties, vai var nodarīt kaitējumu apkārtējiem vai pašas sev nav iespējams nogādāt ārstniecības iestādēs vai mājoklī, policijai ir tiesības nogādāt policijas iestādē un turēt tur speciāli iekārtotās telpās līdz atskurbšanai. Praksē policijas iestādēs nav speciāli ierīkotu telpu personu atskurbšanai, policija nesniedz atskurbšanas pakalpojumus. Policijas iestādēs ir ierīkotas tikai pagaidu turēšanas telpas. Pagaidu turēšanas telpu aprīkošanas prasības nosaka Ministru kabineta 2009. gada 7. jūlija noteikumi Nr. 735 “Kārtība, kādā personas tiek ievietotas un turētas pagaidu turēšanas vietās, un prasības šādu vietu aprīkošanai” (turpmāk – Noteikumi Nr. 735). Saskaņā ar Noteikumu Nr. 735 prasībām, pagaidu turēšanas telpas platībai ir jābūt vismaz 3 m2 un tā ir aprīkota ar pie grīdas piestiprināmu solu, kas visbiežāk ir no metāla. Līdz ar to miega nodrošināšana, kas ir efektīvs atskurbšanas veids, policijas pagaidu turēšanas telpās nav iespējama. Cilvēka gulēšana uz metāla sola, vēl jo vairāk uz grīdas, nav pieļaujama. Līdz ar to, personu ievietošana atskurbšanai policijas iestāžu pagaidu turēšanas telpās gan Latvijas tiesu institūcijās, gan starptautiskā sabiedrībā var tikt novērtēta kā spīdzināšana vai necilvēcīga attieksme pret personu.Eiropas Cilvēka tiesību un pamatbrīvību aizsardzības konvencijas (turpmāk – Konvencija) 5. pants noteic ikviena cilvēka tiesības uz brīvību un personas neaizskaramību. Nevienam nedrīkst atņemt brīvību, izņemot Konvencijā noteiktos gadījumos un likumā noteiktā kārtībā. Minētā panta 1. punkta e) apakšpunktā noteikts, ka ir atļauts likumīgi aizturēt personas ar nolūku aizkavēt infekcijas slimību izplatīšanos, vai garīgi slimas personas, alkoholiķus vai narkomānus, vai klaidoņus. Eiropas Cilvēktiesību tiesa atzinusi, ka Konvencijas 5. panta 1. punkta e) apakšpunktā tiek atļauta brīvības atņemšana tādēļ, ka persona apdraud sabiedrības drošību un šo personu aizturēšana var būt nepieciešama viņu pašu interesēs. Vārds “alkoholiķi” savā parastajā pielietojumā nozīmē personas, kas ir atkarīgas no alkohola. Savukārt, Konvencijas 5. panta 1. punkta e) apakšpunkta tvērums attiecas arī uz personām, kuru medicīniskā diagnoze nav “alkoholiķis”, bet kuru rīcība un uzvedība, atrodoties alkohola iedarbības ietekmē, rada draudus sabiedriskajai kārtībai vai viņām pašām, var tikt aizturētas, lai aizsargātu sabiedrības vai viņu pašu intereses, piemēram, viņu veselību un personīgo drošību. Tādējādi secināms, ka tiek atļauta likumīga brīvības atņemšana, ievietojot un turot personu atskurbtuvē likumā noteiktā kārtībā. Tomēr tas nenozīmē, ka ir atļauta indivīda aizturēšana tikai alkohola lietošanas dēļ. Turklāt Eiropas Cilvēktiesību tiesa ir norādījusi, ka personas aizturēšana ir tik nopietns līdzeklis, ka tas ir pamatots tikai tādā gadījumā, ja ir izvērtēti citi mazāk stingri līdzekļi un ir atzīts, ka tie ir nepietiekami, lai aizsargātu personas vai sabiedrības intereses, kuras ievērojot, attiecīgo personu var aizturēt (sk. *Eiropas Cilvēktiesību tiesas 2000. gada 4. aprīļa spriedums lietā Vitolds Ļitva pret Poliju, iesnieguma Nr. 26629/95*). Likuma “Par policiju” 13. panta pirmā daļa, cita starpā nosaka policijas darbiniekiem tiesības aizturēt un ievietot pagaidu turēšanas telpās tikai aizturētas personas un gadījumos, kad aizturēšanai ir tiesisks pamats.Vēršam uzmanību, ka likumā “Par pašvaldībām” 15. panta 12. punktā ir noteikts, ka viena no pašvaldības autonomām funkcijām ir piedalīties sabiedriskās kārtības nodrošināšanā un apkarot žūpību.Informatīvajā ziņojumā “Par sadarbības rezultātiem ar pašvaldībām par atskurbināšanas pakalpojumu sniegšanu, par pašvaldību praksi minētā pakalpojuma sniegšanā un priekšlikumiem turpmākai rīcībai šajā jomā” norādīts, ka atskurbšanas pakalpojumu kopums pašvaldībās attīstās ar atšķirīgām pieejām, izmaksām un veicamo darbu daudzumu. Katra pašvaldība, kura sniedz atskurbšanas pakalpojumu, ir atradusi sev visatbilstošāko risinājumu, iesaistot pašvaldības policiju, slimnīcu vai sasaistot tos ar sociāla rakstura pakalpojumu **– tie ir dažādie** risinājumi, kurus pašreiz realizē pašvaldības, proti: 1. Atskurbšanas pakalpojumu organizē sadarbībā ar Latvijas Sarkanais Krusts – Rīgas pilsētas pašvaldība, Salaspils novada pašvaldība, Ikšķiles novada pašvaldība, Ķekavas novada pašvaldība, Stopiņu novada pašvaldība, Babītes novada pašvaldība, Mārupes novada pašvaldība, Olaines novada pašvaldība, Talsu novada pašvaldība, Balvu novada pašvaldība (sadarbības līgumi ar Alūksnes novada pašvaldību un Gulbenes novada pašvaldību), Preiļu novada pašvaldība (sadarbības līgums ar Līvānu novada pašvaldību), Ludzas novada pašvaldība (sadarbības līgumi ar Ciblas, Zilupes un Kārsavas novadu pašvaldībām), Cēsu pilsētas pašvaldība;
2. Atskurbtuve darbojas pašvaldības policijas telpās – Jūrmalas pilsētas pašvaldība, Tukuma novada pašvaldība, Liepājas pilsētas pašvaldība, Ventspils pilsētas pašvaldība un Jelgavas pilsētas pašvaldība. Jelgavai izveidota īpaša Jelgavas pašvaldības policijas Medicīniskās atskurbtuves nodaļa. Atskurbtuve izvietota atsevišķā ēkā, ar medicīnas personāla klātbūtni. Jelgavas pilsētas pašvaldībai ir noslēgti sadarbības līgumi ar Dobeles novada pašvaldību, Ozolnieku novada pašvaldību un Tērvetes novada pašvaldību;
3. Atskurbšanas pakalpojumu organizē sadarbībā ar slimnīcu – Daugavpils pilsētas pašvaldība (sadarbības līgumi ar Daugavpils novada un Krāslavas novada pašvaldībām).

Vēršam uzmanību, ka likumprojekts neuzliek par pienākumu pašvaldībām veidot atskurbtuves, kas ir pašvaldību brīvprātīga iniciatīva, bet paredz precizēt likuma “Par policiju” 12. panta pirmās daļas 9. punktu, nosakot, ka policijas darbiniekam ir tiesības personas, kuras alkohola, narkotisko, psihotropo vai toksisko vielu lietošanas rezultātā zaudējušas spēju patstāvīgi pārvietoties vai orientēties vai var nodarīt kaitējumu apkārtējiem vai pašas sev, nogādāt atskurbtuvē, ārstniecības iestādēs vai mājoklī.Policijas darbinieki personām, kuras alkohola, narkotisko, psihotropo vai toksisko vielu lietošanas rezultātā zaudējušas spēju pastāvīgi pārvietoties vai orientēties vai var nodarīt kaitējumu apkārtējiem vai paši sev, veselības stāvokļa konstatēšanai uz notikuma vietu izsauc Neatliekamās medicīniskās palīdzības brigādi. Gadījumos, ja Neatliekamās medicīniskās palīdzības brigāde konstatēs, ka personai nav nepieciešama medicīniskā palīdzība un tā nav jānogādā ārstniecības iestādē, policijas darbinieki personu nogādās atskurbtuvē, jo viens no atskurbtuvju darbības būtiskākajiem aspektiem ir saistīts ar personas veselības stāvokļa novērtēšanu un personas uzraudzību atskurbšanas procesā vai mājoklī*.* Vēršam uzmanību, ka faktiski personu mājoklī policija var nogādāt tikai gadījumos, ja personu ir iespējams nodot tuvinieku aprūpē, jo personai, atrodoties stiprā alkohola, narkotisko, psihotropo vai toksisko vielu reibumā, veselības problēmas var rasties arī pēc tās nogādāšanas mājoklī. Tādēļ policija nevar uzņemties risku nogādāt personu mājoklī, jo personai pēkšņu veselības problēmu dēļ var iestāties arī letālas sekas. Policija personu nevar nogādāt mājoklī arī gadījumos, ja persona ir bez noteiktas dzīves vietas (bezpajumtnieks), kā arī ārzemniekus, kuri ir tūristi un uzturas Latvijā tikai neilgu laika periodu un nav zināma kāda vieta ir uzskatāma par šo personu mājokli un arī gadījumos, ja policija ir pieņēmusi lēmumu, kas uzliek par pienākumu pilngadīgai personai, kura rada draudus, atstāt mājokli, kur pastāvīgi dzīvo arī aizsargājamā persona, neatgriezties un neuzturēties šajā mājoklī un tā tuvumā (policijas lēmums par nošķiršanu), tad persona nogādājama atskurbtuvē.Apstāklis, ka persona alkohola, narkotisko, psihotropo vai toksisko vielu lietošanas rezultātā zaudējusi spēju patstāvīgi pārvietoties vai orientēties vai var nodarīt kaitējumu apkārtējiem vai pati sev, norāda uz to, ka persona neapzinās apkārt notiekošo un ar viņu nav iespējams kontaktēties, kā arī nav iespējams personai izskaidrot, ka viņa tiek aizturēta un izskaidrot arī aizturēšanas iemeslus. Saskaņā ar Latvijas Administratīvo pārkāpumu kodeksa (turpmāk – LAPK) 255. pantu administratīvās aizturēšanas termiņš skaitāms no personas “atskurbšanas brīža”. Ja persona alkohola, narkotisko, psihotropo vai toksisko vielu lietošanas rezultātā atrodas tādā stāvoklī, ka tiek apdraudēta tās drošība un policijas darbinieku ieskatā personas rīcībā nav saskatāmas LAPK 171. pantā paredzētās administratīvā pārkāpuma sastāva pazīmes, un Neatliekamā medicīniskā palīdzības brigāde ir konstatējusi, ka personai nav nepieciešama medicīniskā palīdzība, tad persona saskaņā ar likumprojektā ietverto likuma “Par policiju” 12. panta pirmās daļas 9. punktu nogādājama atskurbtuvē atskurbšanai, lai novērstu personas drošības un veselības apdraudējumu (piemēram, persona ziemā guļ mežā spēcīgā alkohola ietekmē).No brīža, kad policijas darbinieki pieņem lēmumu par personas nogādāšanu atskurbtuvē, līdz brīdim, kad persona ir atskurbusi, personas brīvība tiek ierobežota Konvencijas 5. panta 1.  e) apakšpunkta izpratnē[[1]](#footnote-1), tādēļ policijas darbinieki noformē atbilstošus procesuālos dokumentus, kuros tiek atspoguļota nepieciešamība nogādāt personu atskurbtuvē un citu, personas brīvību mazāk ierobežojošu alternatīvu izvērtējums. Policijas darbinieki, saņemot iesniegumu telefoniskā vai rakstiskā veidā, vai patrulējot vai veicot apgaitu apkalpojamā teritorijā un konstatējot, ka sabiedriskā vietā atrodas persona, kura alkohola, narkotisko, psihotropo vai toksisko vielu lietošanas rezultātā zaudējusi spēju patstāvīgi pārvietoties vai orientēties vai var nodarīt kaitējumu apkārtējiem vai pati sev, izbrauc uz notikuma vietu, kur sastāda dienesta ziņojumu par konstatēto un notikušā apstākļiem, kā arī dienesta ziņojumā norāda par Neatliekamās medicīniskās palīdzības brigādes izsaukumu un tās konstatēto personas veselības stāvokli. Policijas darbinieki izvērtējot notikušo, pieņem lēmumu par personas nogādāšanu atskurbtuvē vai mājoklī. Ja persona tiek nogādāta atskurbtuvē, persona tiek nodota atskurbtuves darbiniekam. Minētā informācija par notikumu tiek reģistrēta arī Iekšlietu ministrijas Informācijas centra integrētās iekšlietu informācijas sistēmas apakšsistēmā “Vienotais notikumu reģistrs”. Pēc atskurbšanas persona var nekavējoties doties prom no atskurbtuves. Tiesa[[2]](#footnote-2) ir norādījusi, ka LAPK 171. pantā ir ietverts nenoteiktais tiesību jēdziens “tādā reibuma stāvoklī, kas aizskar cilvēka cieņu”, kas jāpiepilda ar saturu. Tādēļ, piemērojot minēto tiesību normu, ir jākonstatē fakti, pamatojoties uz kuriem ir iespējams secināt, ka reibuma stāvoklis ir cilvēku cieņu aizskarošs, jo atrašanās reibuma stāvoklī sabiedriskā vietā pati par sevi pārkāpuma sastāvu neveido. Savukārt, ja persona alkohola, narkotisko, psihotropo vai toksisko vielu lietošanas rezultātā neatrodas tādā stāvoklī, kas apdraud tās drošību vai veselību, bet ar savu uzvedību aizskar citu cilvēku cieņu (piemēram, persona atrodas sabiedriskā vietā, kur vēl atrodas citi cilvēki, kuru cieņa tiek aizskarta) un policijas darbinieku ieskatā personas rīcībā ir saskatāmas LAPK 171. panta paredzētā administratīvā pārkāpuma sastāva pazīmes, tad persona, pirms administratīvā pārkāpuma protokola sastādīšanas, nogādājama atskurbtuvē, atskurbšanai. Lai nodarījumu kvalificētu pēc LAPK 171. panta, par atrašanos sabiedriskā vietā tādā reibuma stāvoklī, kas aizskar cilvēka cieņu, ir jākonstatē, ka persona ir bijusi reibuma stāvoklī un tas ietekmējis personas uzvedību (izturēšanos), un šī uzvedība nav bijusi atbilstoša sabiedrībā vispārpieņemtam cilvēka uzvedības veidam sabiedriskā vietā[[3]](#footnote-3).Pēc personas atskurbšanas atskurbtuves darbinieki paziņo policijai, ka persona ir atskurbusi un policijas darbinieki ierodas atskurbtuvē, lai sastādītu administratīvā pārkāpuma protokolu, jo tikai pēc atskurbšanas persona varēs sniegt ziņas par sevi un notikušā apstākļiem. LAPK 252. panta pirmā daļa, cita starpā noteic, ka personu var administratīvi aizturēt, lai noteiktu pārkāpēja personību. Līdz ar ko, gadījumā, ja pēc personas atskurbšanas joprojām nav izdevies noskaidrot tās personību, tad saskaņā ar LAPK 252. panta pirmo daļu policijas darbinieki ir tiesīgi veikt personas administratīvo aizturēšanu un nogādāt personu policijas iestādē.Vienlaikus norādām, ka Ministru kabineta 2016. gada 9. augusta protokollēmuma Nr. 39 41.§ (TA-231) “Informatīvais ziņojums “Par sadarbības rezultātiem ar pašvaldībām par atskurbšanas pakalpojumu sniegšanu, par pašvaldību praksi minētā pakalpojuma sniegšanā un priekšlikumiem turpmākai rīcībai šajā jomā”” 2. punktā dots uzdevums Veselības ministrijai sadarbībā ar Tieslietu ministriju, Iekšlietu ministriju, Vides aizsardzības un reģionālās attīstības ministriju un Latvijas Pašvaldību savienību izstrādāt normatīvo aktu projektus par veselības pārbaudes apjomu pie personas ievietošanas atskurbtuvē un epidemioloģiskās drošības un higiēnas prasībām personu atskurbināšanas pakalpojumu nodrošināšanai un iesniegt to izskatīšanai Ministru kabinetā līdz 2017.gada 30.decembrim.Veselības ministrija, atbilstoši Ministru kabineta 2016. gada 9. augusta sēdē (protokols Nr. 39 41.§, 2. punkts) dotajam uzdevumam, ir izstrādājusi Ministru kabineta noteikumu projektu “Epidemioloģiskās drošības un higiēnas prasības personu atskurbināšanas pakalpojumu nodrošināšanai”[[4]](#footnote-4). Šajā projektā paredzēts noteikt prasības atskurbšanas pakalpojumu nodrošināšanai.Vienlaikus likumprojekts paredz likuma “Par policiju” 12. panta pirmās daļas 10. punktu izteikt jaunā redakcijā. Likuma “Par policiju” 12. panta pirmās daļas 10. punkts noteic, ka policijas darbiniekiem ir tiesības aizturēt uz rakstveida pieteikuma pamata personas, kuras atrodas mājoklī alkohola, narkotisko, psihotropo vai toksisko vielu reibuma stāvoklī (turpmāk – persona reibuma stāvoklī) un var nodarīt kaitējumu sev vai apkārtējiem cilvēkiem, kā arī gadījumā, ja apkārtējie cilvēki baidās palikt vienatnē ar šo personu un ja nav cita pamata tās aizturēšanai, kā arī uzturēt tādas personas policijas iestādē līdz atskurbšanai vai apstākļu noskaidrošanai, bet ne ilgāk par 12 stundām.Kā jau tika minēts, Eiropas Cilvēktiesību tiesa atzinusi, ka Konvencijas 5. panta 1. punkta e) apakšpunktā tiek atļauta brīvības atņemšana tādēļ, ka persona apdraud sabiedrības drošību un šo personu aizturēšana var būt nepieciešama viņu pašu interesēs. Tādējādi secināms, ka tiek atļauta likumīga brīvības atņemšana, turot personu policijas iestādē likumā noteiktā kārtībā. Tomēr tas nenozīmē, ka ir atļauta indivīda aizturēšana tikai alkohola lietošanas dēļ. Nav pamata personu aizturēt un nogādāt policijas iestādē vienīgi atskurbšanai. Aizturēšanas pamats ir personas rīcība, kas liecina, ka minētā persona var nodarīt kaitējumu sev vai apkārtējiem cilvēkiem, vai, ja apkārtējie cilvēki baidās palikt vienatnē ar šo personu un šīm bailēm ir pamats, kas var būt saistīts ar iepriekšējo pieredzi, nonākot šādā situācijā. Ņemot vērā minēto, likumprojektā precizēta likuma “Par policiju” 12. panta pirmās daļas 10. punkta redakcija, nosakot, ka personu reibuma stāvoklī saskaņā ar minēto normu varēs aizturēt un uzturēt policijas iestādē nevis līdz atskurbšanai vai apstākļu noskaidrošanai, bet līdz būs zudis attiecīgais apdraudējuma pamats. Minētais nozīmē, ka policijas darbiniekiem, veicot pārrunas ar personu, būs jāizvērtē vai persona spēj uztvert un apzinās notiekošo, spēj izprast iespējamās sekas, ko personas uzvedība var radīt un citus apstākļus, kas ietekmē personas uzvedību. Kad personas uzvedība un stāvoklis liecinās par to, ka tā apzinās notiekošo un tā sekas un nepastāv draudi, ka persona varētu nodarīt kaitējumu sev vai apkārtējiem, persona varēs pamest policijas iestādi. Vienlaikus normā veikti gramatiski precizējumi, aizstājot vārdus “kā arī” ar vārdu “vai”, kas nemaina normas būtību.Likuma “Par policiju” 12. panta pirmās daļas 10. punkta mērķis ir pārtraukt vai preventīvi novērst vardarbību ģimenē, draudus personas dzīvībai, brīvībai vai veselībai un varbūtību, ka draudi varētu turpināties.Savukārt likuma “Par policiju” 12. panta pirmās daļas 101. punkts, kura mērķis arī ir pārtraukt vai preventīvi novērst vardarbību ģimenē, nosaka vienīgi tiesības policijas darbiniekam, ja pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu šajā mājoklī pastāvīgi dzīvojošas personas (turpmāk — aizsargājamā persona) dzīvībai, brīvībai vai veselībai, uz rakstveida pieteikuma pamata pieņemt lēmumu, kas uzliek par pienākumu pilngadīgai personai, kura rada draudus, atstāt mājokli, kur pastāvīgi dzīvo aizsargājamā persona, neatgriezties un neuzturēties šajā mājoklī un tā tuvumā (turpmāk — policijas lēmums par nošķiršanu) tuvāk par lēmumā noteikto attālumu uz laiku līdz astoņām dienām no lēmuma pieņemšanas brīža. Minētā norma neparedz tiesības policijas darbiniekam aizturēt personu. Izvērtējot mājoklī notiekošo un uzklausot aizsargājamās personas viedokli, policijas darbinieki pieņem lēmumu, kuru no minētajām likuma “Par policiju” normām attiecīgajā gadījumā piemērot (12. panta pirmās daļas 10. punktu vai 101. punktu). Jāņem vērā, ka var būt gadījumi, kad tiek piemērotas abas normas, jo tās savstarpēji nekonkurē, bet papildina viena otru (piemēram, gadījumā, kad aizsargājamā persona uzraksta pieteikumu lēmuma par nošķiršanu pieņemšanai, tas neizslēdz iespēju personai vienlaikus rakstīt iesniegumu saskaņā ar likuma “Par policiju” 12. panta pirmās daļas 10. punktu. Minētais var būt nepieciešams gadījumos, kad personas reibuma stāvoklī uzvedība liecina par to, ka tā turpinās apdraudēt aizsargājamo personu arī pēc lēmuma par nošķiršanu pieņemšanas un ar attiecīgo personu policijai ir jāveic pārrunas policijas iestādē).Vienlaikus norādām, ka, nogādājot personu policijas iestādē, atbilstoši likuma “Par policiju” 12. panta pirmās daļas 10. punktā ietvertajiem nosacījumiem, policijas darbinieks reģistrēs informāciju par notikušo Iekšlietu ministrijas Informācijas centra integrētās iekšlietu informācijas sistēmas apakšsistēmā “Vienotais notikumu reģistrs” un veiks alkohola pārbaudi personas izelpā, lai noteiktu personas reibuma stāvokli, ja tas ir iespējams. Par personas nogādāšanas faktu policijas iestādē tiks veikts ieraksts Policijas iestādes aizturēto personu reģistrācijas grāmatā, kurā tiek norādīts laiks, no kura persona atrodas policijas iestādē.Minētā persona aizturēšanas laikā atradīsies policijas iestādes telpās, ja persona uzvedīsies agresīvi, vai, ņemot vērā iepriekšējo pieredzi, būs pamats uzskatīt, ka tā var uzvesties agresīvi vai pretoties policijas darbinieku likumīgajām prasībām, tā var tikt ievietota pagaidu turēšanas telpā un nepieciešamības gadījumā saskaņā ar likuma “Par policiju” 13. pantu pret to var tikt pielietots fizisks spēks vai speciālie līdzekļi. Jāņem vērā, ka personas aizturēšana saskaņā ar likuma “Par policiju” 12. panta pirmās daļas 10. punktu nav saistīta ar noziedzīga nodarījuma vai administratīvā pārkāpuma izdarīšanu. Attiecīgi ievērojot likuma “Par policiju” 12. panta pirmās daļas 10. punktā paredzēto aizturēšanas mērķi, personai ir tiesības uz advokāta palīdzību un tuvinieku informēšanu par tās nogādāšanu policijas iestādē, ja vien tuviniekiem attiecīgais fakts jau nav zināms.Aizturēšanas laikā policijas darbinieki ar personu reibuma stāvoklī pārrunās notikušo un par attiecīgo notikumu sastādīs dienesta ziņojumu, kurā norādīs notikušā apstākļus (personas reibuma stāvoklī uzvedības aprakstu mājoklī un policijas iestādē, fizisko stāvokli un personai esošos vizuālos miesas bojājumus (ja tādi ir konstatēti), aizsargājamās personas stāstīto par notikumu, kā arī izvērtējumu par nepieciešamību personu reibuma stāvoklī turēt policijas iestādē attiecīgo laika sprīdi).1. Saskaņā ar Ministru kabineta 2017. gada 7. novembra sēdes protokollēmuma Nr. 55 38.§ (TA-637) “Informatīvais ziņojums “Par personas datu publiskošanu katastrofu situācijās”” 2.1. apakšpunktu Iekšlietu ministrijai dots uzdevums izstrādāt grozījumus likumā “Par policiju”, lai nodrošinātu iespēju katastrofu gadījumos neidentificēto cietušo un mirušo personu datu publicēšanu identificēšanas nolūkos.

Atbilstoši likuma “Par policiju” 10. panta pirmās daļas 2. punktam policijas darbinieka pienākums ir reģistrēt iesniegumus un informāciju par noziedzīgiem nodarījumiem un citiem likumpārkāpumiem, par notikumiem, kuri apdraud personu vai sabiedrības drošību, un par tajos iesaistītajām personām, savlaicīgi reaģēt uz sniegto informāciju, kā arī nodot kompetentām amatpersonām un institūcijām saņemto informāciju par personu vai sabiedrības drošību apdraudošiem notikumiem (avārijām, ugunsgrēkiem, katastrofām, stihiskām nelaimēm un citiem gadījumiem). Lai reģistrētu notikumu, policijas darbiniekam ir nepieciešams identificēt personu. Likuma “Par policiju” 10. panta pirmās daļas 4. punkts noteic, ka saskaņā ar policijas uzdevumiem viens no policijas darbinieka pamatpienākumiem atbilstoši dienesta kompetencei cita starpā ir konstatēt cilvēku personību un identificēt līķus.Savukārt likuma “Par policiju” III1 nodaļā “Policijas resoriskā pārbaude” ietverts policijas resoriskās pārbaudes termins, mērķi, īstenošanas pamatnosacījumi un termiņi. Policija policijas resoriskās pārbaudes ietvaros veic personas meklēšanu, personas, kura nespēj sniegt ziņas par sevi, personības noskaidrošanu, kā arī neatpazīta cilvēka līķa identificēšanu. Atbilstoši likuma “Par policiju” 14.2 panta pirmajai daļai, ja nepieciešams noskaidrot personas, mantas vai dokumenta atrašanās vietu, tāda cilvēka personību, kurš nespēj sniegt ziņas par sevi, vai identificēt neatpazīta cilvēka līķi, policijas darbinieks, kas veic policijas resorisko pārbaudi, var lemt par attiecīgo ziņu iekļaušanu integrētajā iekšlietu informācijas sistēmā personas, mantas vai dokumenta atrašanās vietas noskaidrošanai vai tāda cilvēka personības noskaidrošanai, kurš nespēj sniegt ziņas par sevi, vai neatpazīta cilvēka līķa identificēšanai.Likuma “Par policiju” 12. panta pirmās daļas 28. punkts paredz policijai tiesības bez atlīdzības izmantot valsts un pašvaldību masu informācijas līdzekļus, lai noskaidrotu noziedzīga nodarījuma izdarīšanas apstākļus un personas, kas to izdarījušas, meklētu noziedzniekus un bez vēsts pazudušos, kā arī lai veiktu likumpārkāpumu profilaksi.Likuma “Par presi un citiem masu informācijas līdzekļiem” 2. panta pirmā daļa nosaka, ka prese un masu informācijas līdzekļi (turpmāk – masu informācijas līdzekļi) ir avīzes, žurnāli, biļeteni un citi periodiskie izdevumi (iznāk ne retāk kā reizi trīs mēnešos, vienreizējā tirāža pārsniedz 100 eksemplārus), kā arī elektroniskie plašsaziņas līdzekļi, kinohronika, informācijas aģentūru paziņojumi, audiovizuāli ieraksti, kas paredzēti publiskai izplatīšanai. Interneta vietni var reģistrēt kā masu informācijas līdzekli. Ņemot vērā to, ka elektroniskie plašsaziņas līdzekļi Elektronisko plašsaziņas līdzekļu likuma izpratnē neietver sociālos tīklus, kuri lielai Latvijas sabiedrības daļai kļuvuši par neatņemamu dzīves sastāvdaļu, un, kuros var uzzināt jaunāko informāciju Latvijā un pasaulē, likumprojekts paredz precizēt likuma “Par policiju” 12. panta pirmās daļas 28. punktu paplašinot tā tvērumu, paredzot tiesības policijai izmantot ne tikai masu informācijas līdzekļus, bet arī sociālos tīklus sabiedrības informēšanai likumā noteiktajos gadījumos.Valsts policija jau pašlaik izmanto sociālos tīklus aktuālās informācijas publicēšanai portālos [*Facebook*](https://www.facebook.com/LVportals) un [*Draugiem.lv*](http://www.draugiem.lv/lvportals/), kur izveidojusi savas lapas, kā arī ir izveidots Valsts policijas [*Twitter*](https://twitter.com/LV_portals) konts. Valsts policija sociālajos tīklos informē sabiedrību par aktuālāko informāciju, lai noskaidrotu likumpārkāpumu izdarīšanas apstākļus un personas, kas to izdarījušas, meklētu noziedzniekus, bez vēsts pazudušos, kā arī publicē nenoskaidrotu cilvēku personības, kuri nespēj sniegt ziņas par sevi un neatpazītu cilvēku līķus un citiem notikumiem. Valsts policija uztur četrus portālus, un tiem ir šādi profili sociālos tīklos: facebook.com/Valsts\_policija; draugiem.lv/Valsts\_policija; twitter.com/Valsts\_policija.Vienlaikus, lai izpildītu Ministru kabineta 2017. gada 7. novembra sēdes protokollēmuma Nr. 55 38.§ (TA-637) “Informatīvais ziņojums “Par personas datu publiskošanu katastrofu situācijās”” 2.1. apakšpunktā Iekšlietu ministrijai doto uzdevumu ir izstrādāti grozījumi likumā “Par policiju”, lai nodrošinātu iespēju katastrofu gadījumos neidentificēto cietušo un mirušo personu datu publicēšanu identificēšanas nolūkos.Lai efektīvāk veiktu likuma “Par policiju” 10. panta pirmās daļas 4. punktā noteikto policijas darbinieka pamatpienākumu (konstatēt cilvēku personību un identificēt līķus), likumprojekts paredz precizēt likuma “Par policiju” 12. panta 28. punktu, paredzot, ka, lai noskaidrotu personas, kuras ir bez vēsts pazudušas, tai skaitā noskaidrotu tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi, tai skaitā arī katastrofu gadījumos, policijai ir tiesības izmantot masu informācijas līdzekļus un sociālos tīklus, kā arī pašvaldību masu informācijas līdzekļus un interneta vietnes.Valsts policijas leģitīmais mērķis par tādu personas datu publicēšanu identificēšanas nolūkos, kas attiecināma uz katastrofās cietušām un mirušām personām izriet no likuma “Par policiju” 10. panta pirmās daļas 4. punkta, kas noteic, ka viens no Valsts policijas darbinieka pamatpienākumiem ir saskaņā ar likuma prasībām veikt izmeklēšanu, nodrošināt noteiktā kārtībā kriminālistikas speciālistu piedalīšanos izmeklēšanas darbībās, veikt nepieciešamos operatīvās meklēšanas un citus likumā noteiktos pienākumus, lai atklātu, pārtrauktu un novērstu noziedzīgus nodarījumus, konstatētu un meklētu personas, kuras tos izdarījušas vai kuras slēpjas no izmeklēšanas un tiesas, izvairās no kriminālsoda izciešanas vai ir bez vēsts prombūtnē, kā arī lai konstatētu cilvēku personību un identificētu līķus. Lai pēc iespējas ātrāk atrastu bez vēsts pazudušo personu, noskaidrotu neatpazīta cilvēka personību vai identificētu līķi, informācijai ir jābūt publiskotai operatīvi. Valsts policija šobrīd praksē, pirms publiskot personas datus par bez vēsts pazudušo personu, no cietušā radinieka saņem rakstveida atļauju publiskot personas datus Valsts policijas tīmekļvietnē un atkarībā no tā aktualitātes un mērķa – sociālajos tīklos (par bez vēsts pazudušajiem).Personas, kura sava vecuma, mazgadības, garīgā vai fiziskā veselības stāvokļa dēļ nespēj sniegt ziņas par sevi fotogrāfija tiek publiskota līdz brīdim, kad viņas personība tiek noskaidrota.Valsts policija praksē izmanto tikai Valsts policijas tīmekļvietni [*www.vp.gov.lv*](http://www.vp.gov.lv)un sociālos tīklus, lai publicētu informāciju par likumpārkāpējiem un bez vēsts pazudušajiem. Ārkārtas gadījumos (piemēram, kad pazudis bērns), Valsts policija izsūta informāciju (personas ārējo pazīmju aprakstu, vecumu un fotogrāfiju) citiem masu informācijas līdzekļiem, ar lūgumu palīdzēt atrast bez vēsts pazudušo personu.Ņemot vērā, ka publicējamā informācija par personām ir attiecināma uz personas datu aizsardzību, kā arī, lai Valsts policija varētu operatīvi rīkoties, tad informācija par personām publicējama tikai likumprojekta 12. panta pirmās daļas 28. punktā norādītajos masu informācijas līdzekļos un interneta vietnēs, kā arī Valsts policijas sociālajos tīklos. Vēršam uzmanību, ka dati tiek publiskoti tikai tādā apjomā, kas nepieciešami attiecīgā mērķa sasniegšanai. Piemēram, ja nepieciešams atrast bez vēsts pazudušu personu, tad tiek publiskots personas vārds, uzvārds, dzimšanas gads, mēnesis, datums, personas ārējās pazīmes (arī apģērba apraksts) un pazušanas laiks un vieta.Valsts policija,atrodot bez vēsts pazudušo personu vai noskaidrojot personas personību, nekavējoties publicē informāciju par personas atrašanu vai noskaidrošanu un dzēš personas datus no Valsts policijas tīmekļvietnes un sociālajiem tīkliem, kā arī nekavējoties, bet ne vēlāk kā vienas dienas laikā (pēc informācijas no policijas iestādes par personas atrašanu apstiprināšanas) paziņo citiem masu informācijas līdzekļiem, ka persona ir atrasta un lūdz izņemt publicēto informāciju par personu. |
|  3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija. |
| 4. | Cita informācija | Valsts kontrole laika posmā no 2015. gada 1. janvāra līdz 2016. gada 31. decembrim veica likumības un lietderības revīziju “Vai pašvaldību rīcība ar mantu un finanšu līdzekļiem, piedaloties sabiedriskās kārtības un drošības nodrošināšanā, ir efektīva, ekonomiska un atbilst normatīvo aktu prasībām?”.Lai veicinātu atskurbināšanas pakalpojuma sniegšanas sakārtošanu un pārtrauktu līdzekļu piešķiršanu no valsts budžeta programmas “Līdzekļi neparedzētiem gadījumiem”, Valsts kontrole revīzijā sniedza ieteikumu Vides aizsardzības un reģionālās attīstības ministrijai līdz 2019. gada 1. jūlijam sadarbībā ar Veselības ministriju, Iekšlietu ministriju, Tieslietu ministriju, Finanšu ministriju un Latvijas Pašvaldību savienību izstrādāt normatīvo regulējumu, nosakot par atskurbināšanas pakalpojuma sniegšanu atbildīgās institūcijas un finansēšanas kārtību. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz personām, kuras alkoholisko un citu apreibinošo vielu lietošanas rezultātā atrodas bezpalīdzības stāvoklī un tiek nogādātas iestādēs atskurbšanai un uz personām, kuras mājoklī atrodas reibuma stāvoklī, kā arī uz personām, kuras ir bez vēsts pazudušas.2017. gadā pēc LAPK 171. panta pirmās daļas par alkoholisko dzērienu vai citu apreibinošo vielu lietošanu sabiedriskās vietās, izņemot vietas, kur alkoholisko dzērienu lietošanu atļāvusi pašvaldība, vai par atrašanos sabiedriskās vietās tādā reibuma stāvoklī, kas aizskar cilvēka cieņu, Valsts policijas darbinieki sastādījuši – 8025 administratīvā pārkāpuma protokolus (2016.g. – 7946) un pašvaldības policijas darbinieki – 8858 administratīvā pārkāpuma protokolus (2016.g. –9202); pēc LAPK 171. panta otrās daļas par tādām pašām darbībām, ja tās izdarītas atkārtoti gada laikā pēc administratīvā soda uzlikšanas Valsts policijas darbinieki sastādījuši – 4592 administratīvā pārkāpuma protokolus (2016.g. – 3975) un pašvaldības policijas darbinieki – 3599 administratīvā pārkāpuma protokolus (2016.g. –3106). Taču jāņem vērā, ka tikai daļai no šo personu tika sastādīts administratīvā pārkāpuma protokols, nogādājot tās policijas iestādē, saskaņā ar likumu “Par policiju” 12. panta pirmās daļas 9. punktu.2017. gadā Valsts policija meklēšanā izsludināja 6402 personas (2015.g. – 5625, 2016.g. – 6807 personas), tai skaitā izsludinātas meklēšanā kā bez vēsts pazudušas personas – 1455 (2015.g. – 1106, 2016.g. – 1243). 471 persona 2017. gadā pēc izsludināšanas meklēšanā tika atrasta (2015.g.– 294, 2016.g. – 210 personas).  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar |
| 3. | Administratīvo izmaksu monetārs novērtējums | Likumprojekts šo jomu neskar |
| 4. | Atbilstības izmaksu monetārs novērtējums | Likumprojekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts šo jomu neskar |
| 2. | Citas starptautiskās saistības | Eiropas Cilvēka tiesību un pamatbrīvību aizsardzības konvencijas 3., 5. un 8. pantā ietvertās normas un šo normu interpretācija Eiropas Cilvēktiesību tiesas praksē.  |
| 3. | Cita informācija | Nav |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | 2016. gada 27. aprīļa Eiropas Parlamenta un Padomes regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Vispārīgā datu aizsardzības regula 6. pants | Likumprojekta 12. panta pirmās daļas 28. punkts | Atbilst pilnībā. | Tiesību norma neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projekts šo jomu neskar |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāropolitiku) projektiem | Projekts šo jomu neskar |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei.** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē tika ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu.  |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” 2018. gada 15. janvārī. |
| 3. | Sabiedrības līdzdalības rezultāti | Pēc likumprojekta publicēšanas Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” nav saņemtas atsauksmes, iebildumi vai priekšlikumi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, pašvaldības policija, ostas policija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. Likumprojekts neparedz jaunu institūciju veidošanu, kā arī netiks likvidētas vai reorganizētas esošās institūcijas. Likumprojekts tiks realizēts institūcijām esošo finanšu līdzekļu un esošo cilvēkresursu ietvaros. |
| 3. | Cita informācija | Nav |

Iekšlietu ministrs Rihards Kozlovskis

Vīza:

Iekšlietu ministrijas valsts sekretārs Dimitrijs Trofimovs

5119

Brūvere, 67829574

iveta.bruvere@vp.gov.lv

Kokorevičs, 67075096

artis.kokorevics@vp.gov.lv

1. *Kharins pret Krieviju* (iesniegums Nr.37345/03), Eiropas Cilvēktiesību tiesas 2011. gada 3. februāra spriedums. [↑](#footnote-ref-1)
2. Latvijas Republikas Administratīvās rajona tiesas 2009.gada 3.februāra spriedums lietā Nr. A42518907. [↑](#footnote-ref-2)
3. Latvijas Republikas Administratīvās apgabaltiesas 2007.gada 8.marta spriedums lietā Nr.12238006 AA43-1028-07/13. [↑](#footnote-ref-3)
4. Pieejams: http://tap.mk.gov.lv/lv/mk/tap/ [↑](#footnote-ref-4)